日文平假名 ｢あ｣ 字正方形嘅字粒，初號最大，入面有一個 ｢あ｣ 字，二號有四個，五號十六個；一號細過初號少少，一個 ｢あ｣ 字，四號四個；三號再細過一號少少，一個 ｢あ｣ 字，六號四個以前喺漢字圈，字大細通常係編號碼，號碼越細隻字越大，同而今用點嘅計法掉轉
**字大細**（英文：type size，用點計嘅話又叫 point size，文書處理叫 font size），喺排版、平面設計同文書處理，係指心目中想印出來嘅字有幾大隻，而今gaa1通常統一用點計，點數越大啲字就越大。字大細亦都可以當長度單位用，叫**正方**（**em**）。

以前中文圈同英文圈唔係用點計，例如以前中文會叫幾號字；英文就唔同大細有唔同名。

字大細72點，Bickham Script Pro 嘅 X 長度到 11.7 點，Crimson Text 29.4 點，Droid Serif 38.7 點，Monoid 48.4 點
如果目的係要保證隻字實際有幾大，淨睇大細有幾多點，其實係冇用嘅，一定要睇埋係邊隻字款，因為點數指嘅唔係隻字肉眼望落幾大，而係設計上，理想中嘅字粒字面幾高。可以話，喺排版呢個領域入面，字大細係少數脱離現實嘅虛構數值；影響肉眼望落隻字幾大，喺英文排版嘅決定性因素其實係 X 長。有平面設計師提出放棄用點計字大細，改用毫米來度dok6 X 長、大寫高度等等實際嘅物理量。

雖然淨講字大細並唔對應任何可見嘅物理量，但係好多無障礙設計嘅標準都有字大細嘅規定。

定義
--

字粒嘅字大細，72點就即係字面嘅高度係72點，數碼字款嘅字大細，72點就即係將定義係1點嘅字形設計放大72倍
原則上，喺字粒時代，字大細嘅定義就係字粒嘅大細，或者準確啲講係字面（即係字粒上面刻咗字嘅嗰個表面）嘅高度，即係理論上係個可以用尺度到dok6 dou2嘅物理量。

喺電腦排版，數碼字款嘅字大細，一般只係將1點大細嘅字形按比例放大縮細。間中會有例外，例如有啲排版軟件可能會自動揀視覺大細，不過就算係計埋視覺大細，都只係將啱用嘅視覺大細模mou2由1點嘅原大按比例放大。

定義同感知嘅偏差
--------

雖然字粒嘅大細原則上可以度到dok6 dou2，但係有時，為咗方便可以排到dou2行距細過字大細，可以特登唔鑄字頷，變咗實際大細會細過理論上嘅大細，要用行隔楔位先會啱返，又或者掉轉頭鑄大咗，唔使用行隔已經行距大過字大細本身，亦即係話，字粒嘅字大細其實未必一定同現實相乎。

至於喺電腦排版，1點大細嘅字形究竟係乜樣，就取決於設計師喺個格入面點畫；個格幾大係個設計師隨便定（不過喺 PostScript 通常係 1000 個單位，但係唔係規定），不過無論幾大，印或者顯示出來lei4嘅大細都只係 1 點。

用 Efg 做例，書法體 Bickham Script Pro 最頂嘅上升筆劃綫同最底嘅下降筆劃綫目測相差 69.7 點，X 長 12.7，當中上升筆劃高度同大寫高度相差 10.7 個單位，幾乎同 X 長一樣；同 Times Roman 兼容嘅 Nimbus Roman Number Nine 頂至底相差 62.8，X 長 30.9；同 Helvetica 兼容嘅 Nimbus Sans L 頂到底相差 67.5，X 長 37.8就算係常見嘅 Times Roman 同 Helvetica，同一字大細，Times Roman 都明顯係較細，書法體嘅 X 長可以細到淨得字身高度一成半，72點先得正常字28點左右
格入面嘅字要畫幾大，係冇規定嘅，亦冇可能規定，因為如果個格嘅高度係固定，要控制隻字唔同部分嘅大細比例，就只可以透過切割固定咗嘅高度；唔同嘅切割方法做成嘅唔同比例，但係切割出來lei4，總會有某部分喺視覺上比較重要，呢部分大啲，望落隻字就大啲，相反，呢部分細啲，望落隻字就細啲。例如，喺英文排版，細楷嘅 X 長喺視覺上最重要，所以如果 X 長特細，就要用好大嘅點數先可以睇落有正常大細咁大。

另外，亦冇規定唔准畫出界。兩個原因都說明點解字大細冇可能代表到字肉眼感測到嘅真實大細。

視覺大細
----


上圖：TeX 傳統字款嘅 12 點（左）同 5 點（右），形狀完全唔同；下圖：12 點（左）同 17 點（右），後者筆劃比較幼細
喺19世紀之前，唔同大細嘅字粒並唔係好似數碼字款咁，係按比例放大縮細嘅，而係人手執過，唔同大細嘅字，形狀上其實有好大出入。呢種視覺上嘅修正喺 TeX 嘅傳統 METAFONT 字款同一啲貴價嘅數碼字款都有；喺電腦排版叫視覺大細[*暫譯*]（optical size），呢個並唔係傳統嘅名，而係 Adobe 喺推出 Multiple Masters 格式嗰陣作嘅叫法。視覺大細其實唔係一種大細，而係適用於嗰個大細嘅形狀。

視覺大細嘅原理，係實際大細唔同嘅字，形狀上其實有唔同嘅需要，例如，如果將普通大細嘅字夾硬按比例縮細，啲綫就會幼得滯同排得太密，會好唔易睇，掉轉頭講，如果將普通大細嘅字夾硬按比例放大，啲綫就粗得滯同形狀上有啲悶，所以大細字有唔同用途，亦都意味住形狀上都要唔同。

視覺大細有個前提，就係假定讀者同啲字嘅距離係正常閱讀距離。

閱讀距離
----

PowerPoint 如果要坐最後一行嘅人都睇到，一樣要計距離
地鐵廣告，閱讀距離至少三米以上
提到字大細，一般人聯想到嘅係普通閱讀距離之下睇到啲字幾大，但係喺環境平面設計，設計師要顧及到嘅係幾米、十幾米甚至更遠嘅距離，所以，用嘅字大細會大過常見嘅數值好多。距離越遠，用嘅字大細就要越大，例如，如果要 10 米以外睇到，要用 300 點嘅字先有正常距離 12 點嘅效果。

呢種距離，其實喺普通嘅平面設計亦會遇到，例如，如果用投影機播 PowerPoint，打落銀幕嘅字如果要最尾一行嘅人都睇到，就應該計返最細可以用幾大隻嘅字，間房大啲，隨時已經講緊 10 米嘅距離。當然，如果個距離要用到 300 點大嘅字，個設計師並唔會指定 300 點嘅字大細，而係要按照銀幕上面影像嘅大細，計返電腦上面幾大隻字喺投影之後會變成 300 點。

海報設計亦有類似情況，例如，如果喺地下鐵月台，路軌嘅另一邊放廣告，如果啲字唔夠大，啲人係冇可能行近啲睇清楚嘅，亦即係話，設計師應該考慮至少 3 米以上嘅閱讀距離。

網頁嘅字大細
------

喺網頁，基於無障礙設計等等嘅原因，熒幕用嘅字大細一般已經唔再用點計，亦都唔係用像素計，而係用正方（em），同一個可以叫 ｢原大細｣ 嘅單位（rem，全寫 root em，直譯 ｢根元素正方｣），即係 `html` 元素入面指定嘅字大細。

字大細嘅 ｢音階｣
---------

平面設計師同一般用文書處理系統嘅人都會當字大細係可以是但定，亦即係字大細構成嘅係一個光譜。但係喺傳統排版，由於字粒係實物，唔可能隨便放大縮細，字大細構成嘅並唔係光譜，而係 ｢音階｣。英文排版傳統用嘅係一個由 6 點到 72 點嘅 ｢音階｣，當中只有17個 ｢音符｣（字大細）。

呢啲名並唔係一直都對應一樣嘅點數，亦都好似音符可以升降咁，前便同中間其實係有第啲字大細嘅。

拎
-

* 歐美傳統字大細嘅詳細歷史（英文）

攷
-

1. 1 2 3  何錦隆 (編). 《英漢印刷及傳訊科技雙解詞典》 (香港中文). 香港: 啟文書局有限公司. ISBN 962-336-020-7.
2. 1 2 3 4 5 6  Bringhurst, Robert (2015). *The Elements of Typographic Style* (加拿大英文) (第4.1版). Seattle, WA: Hartley & Marks. ISBN 978-0-88179-212-6.
3. 1 2 3 4  Lupton, Ellen (2010). *Thinking with Type* (美國英文) (第2版). New York, NY: Princeton Architectural Press. ISBN 978-1-56898-969-3.
4. ↑  Knuth, Donald E. (1999). *Digital Typography*. Stanford, CA: CSLI. ISBN 1-57586-010-4.
5. ↑  "Styling" (英文). World Wide Web Consortium. 2015年2月27號. 喺2023年4月28號搵到.
6. ↑  "printing type" (美國英文). 喺2023年4月28號搵到.



|  |  |
| --- | --- |
| Stub icon | 呢篇**字大細**係仲未搞掂嘅楔位文。歡迎幫維基百科擴寫佢。睇 • 論 • 改 • 歷 |